《方壶墨竹为刘亨道题》
明代·龚敩

粉笺错落生筼筜，琅玕翠羽参差光。玉堂夜半秋雨凉，西风差差吹凤凰。

金门羽人方壶老，曾向方壶拾瑶草。晚岁归来长万竿，清阴满地无人埽。

清阴不扫真可怜，残阳晓月争婵娟。戏拈秃笔一追写，却立四顾心茫然。

刘郎展玩不忍释，邀我题诗写空碧。此诗此画非等閒，愿尔卷怀聊自适。

作者简介：明江西铅山人。洪武时以明经分教广信，以荐入为四辅官，未几致仕。复起为国子司业，历祭酒。坐放诸生假不奏闻，免。有《鹅湖集》、《经野类钞》。